**Παρουσίαση της Τέτας Μακρή: «*Κλεψύδρα ή η αναμάγευση»***

Τρίτη 24-10-2023, 20:30μ.μ.

Τόπος: Παπαζόγλειος Σχολή

Το Τμήμα Εικαστικών Τεχνών και Επιστημών της Τέχνης, της Σχολής Καλών Τεχνών του Πανεπιστημίου Ιωαννίνων, έχει τη χαρά και την τιμή να φιλοξενεί, την Τρίτη 24 Οκτώβρη 2023 και ώρα 8.30μ.μ., την Ομότιμη Καθηγήτρια Ζωγραφικής του Αριστοτελείου Πανεπιστημίου Θεσσαλονίκης, κ. Τέτα Μακρή, για μία μοναδική εκδήλωση.

Πρόκειται για την παρουσίαση του έργου της **«*Κλεψύδρα ή η αναμάγευση»***, ενός πίνακα που όμως επεκτείνεται στη γλωσσική αφήγηση και επιδιώκει τη συναισθηματική «αναμάγευση» των θεατών. Από τις μακρινές «Encantadas» του Ειρηνικού στις «Μαγεμένες» της Θεσσαλονίκης, η κ. Μακρή ταξιδεύει και επιστρέφει το βλέμμα σε κείμενα και στη ζωγραφική. Ο πίνακάς της γίνεται το καθρέφτισμα της φαντασίας. Όλα μοιάζουν ίδια και όλα γίνονται διαφορετικά, ανάλογα με τη γωνία παρατήρησης και το συναισθηματικό φορτίο του θεατή.

Η Τέτα Μακρή σπούδασε ζωγραφική στην Ανώτατη Σχολή Καλών Τεχνών (1965-1969, Εργαστήριο Γιάννη Μόραλη). Πραγματοποίησε μεταπτυχιακές σπουδές στο Παρίσι, όπου έζησε και εργάστηκε ως το 1982. Το 1985 εξελέγη Καθηγήτρια Ζωγραφικής στο Τμήμα Εικαστικών και Εφαρμοσμένων Τεχνών του Αριστοτελείου Πανεπιστημίου Θεσσαλονίκης. Υπήρξε η πρώτη γυναίκα στην Ελλάδα που ανέλαβε Εργαστήριο Ζωγραφικής σε Σχολή Καλών Τεχνών. Ζει και εργάζεται στη Θεσσαλονίκη και το Παρίσι.

Το έργο της καλλιτέχνιδας κινείται στο πλαίσιο της παραστατικής ζωγραφικής, με έμφαση στις χρωματικές-συνθετικές αξίες. Στο επίκεντρο των θεματικών επιλογών της βρίσκεται η σχέση πολιτιστικού παρόντος και παρελθόντος και η κριτική προσέγγιση της τρέχουσας πραγματικότητας. Με χιούμορ και οξυδέρκεια, η ζωγραφική της αποτυπώνει προβληματισμούς σχετικά με τον σύγχρονο πολιτισμό. Είναι από τους εικαστικούς δημιουργούς που επεκτείνουν τις δραστηριότητές τους και σε άλλους τομείς, χωρίς να περιορίζονται από στεγανά και κατηγοριοποιήσεις. Γι’ αυτήν η τέχνη, εξάλλου, είναι η ζωή. Στην παραγωγή της, για παράδειγμα, εντάσσονται τα βιβλία *Το απολεσθέν διαβατήριο του Ζέμπλαντ* (Σαιξπηρικόν 2015) και *Το μερίδιο των αγγέλων* (Μελάνι 2021), καθώς και η παρούσα εκδήλωση, μία παρουσίαση ζωγραφικής και λόγου.

Σας προσκαλούμε όλες και όλους στις 24 Οκτώβρη και ώρα 20:30μ.μ. στον χώρο της Παπαζογλείου Σχολής προκειμένου να αφήσουμε την ζωγράφο Τέτα Μακρή να μας «μαγεύσει».